和山谷賦黄迪墨竹韵
作者：釋寶曇
朝代：宋

paragraphs: 平生黄太史，翰墨四海知。
風流過脩竹，自棄或若遺。
豈伊歲寒質，似我槃礴時。
此君不解語，風雨扶持之。
夜窗或蕩撼，燈火皆疑危。
龍去恐□□，呻吟欲勤追。
摩挲古屋壁，想像還依稀。
憐公讀書瘦，愛竹何緣肥。
飲盡三斗墨，半梢或相宜。
爭如鴟夷子，一舸容西施。
歲晚意浩蕩，江湖相倚毗。
雲幢與煙節，異致仍同歸。
多應黑瘦語，絕倒黄初詩。
君家百斛力，不解增雙眉。
榮枯各本色，王林亦神馳。
我欲學揮掃，一年以爲期。
胸中富千畝，二鳳當來儀。
簫韶久不作，此恨常依依。
會須歸故國，夜夢而晝思。
庭空月欲落，斯文還在茲。